Cornel Dinicu s-a întors astăzi la locul tragediei, după ce magistrații au decis să-l plaseze sub control judiciar. Este pentru prima dată când acesta ajunge însoțit de apropiați, având dreptul de a vorbi liber cu ei.
Cum este acum, pentru prima dată, fără anchetatori și fără să demonstrați un lucru?
"Cum să fie? Foarte greu. Nu trebuie să demonstrez nimic. În fiecare zi când mă trezesc mă întreb în continuu dacă aș fi putut să previn această nenorocire. Nu puteam. În fiecare zi am același răspuns. Nu puteam să previn această nenorocire", a spus Cornel Dinicu.
Cum a fost perioada cât nu ați putut să veniți aici și ce urmează mai departe?
"Nu există cuvinte. Nu am cuvinte să explic. Astăzi o să avem o slujbă de pomenire, o să plantăm niște nuci pe care îi vom îngriji cu atenție, și vom invoca memoria celor plecați. Nu trebuie să-i uităm. Familia Ferma Dacilor este foarte mare. Eu personal nu am, momentan, puterea să merg mai departe, să reconstruiesc, dar familia mea este foarte mare și cred că ei vor continua această poveste. A fost o poveste frumoasă și trebuie să devină o poveste mai frumoasă ca înainte", a afirmat patronul Fermei Dacilor, Cornel Dinicu, conform Antena 3 CNN.
Fiți la curent cu ultimele noutăți. Urmăriți DCNews și pe Google News